**ПРОЕКТ!**

**ЗАКОН ЗА ИЗМЕНЕНИЕ И ДОПЪЛНЕНИЕ НА**

**ЗАКОНА ЗА ЧИСТОТАТА НА АТМОСФЕРНИЯ ВЪЗДУХ**

(обн., ДВ, бр. 45 от 1996 г.; попр., бр. 49 от 1996 г.; изм., бр. 85 от 1997 г., бр. 27 от 2000 г., бр. 102 от 2001 г., бр. 91 от 2002 г., бр. 112 от 2003 г., бр. 95 от 2005 г., бр. 99 и 102 от 2006 г., бр. 86 от 2007 г., бр. 36 и 52 от 2008 г., бр. 6, 82 и 93 от 2009 г., бр. 41, 87 и 88 от 2010 г., бр. 35 и 42 от 2011 г., бр. 32, 38, 53, 54, 77 и 102 от 2012 г., бр. 98 от 2014 г., бр. 14 и 101 от 2015 г., бр. 58 от 2016 г., бр. 12, 58 и 85 от 2017г., бр. 98 и 103 от 2018 г., бр.1 от 2019 г.)

**§ 1.** В чл. 9а се правят следните изменения и допълнения:

1. В ал. 5 т. 4 се изменя така:

„4. становище от съответната регионална инспекция по околната среда и водите след извършена проверка за доказване съответствието на документите по т. 1, 2 и 3, което се представя служебно от съответната регионална инспекция по околната среда и водите, освен ако заявителят не заяви друго.“

2. Създават се ал. 11-15:

„(11) Инсталациите, за които техните оператори докажат пред съответната регионална инспекция по околната среда и водите, че прилагането на съответните допустими норми за неорганизирани емисии (ННЕ), съгласно приложение № 2 от наредбата по ал. 1, е невъзможно по технически и икономически причини, се освобождават от задължението за спазване на тези норми и се определят нови ННЕ.

(12) Освобождаването от задължението за спазване на ННЕ по ал. 11 се извършва с решение на директора на съответната регионална инспекция по околната среда и водите по образец, одобрен от министъра на околната среда и водите, за инсталациите, които не попадат в обхвата на приложение № 4 от Закона за опазване на околната среда, или с издаденото комплексно разрешително по реда на глава седма от Закона за опазване на околната среда.

(13) Инсталациите могат да бъдат освобождавани от спазване на ННЕ по чл. 4, т. 1 от наредбата по ал. 1, по реда на ал. 11 и 12, единствено при условие, че това няма да доведе до значително увеличаване на риска за човешкото здраве или околната среда.

(14) В случаите по ал. 11 операторите са задължени да докажат пред съответната регионална инспекция по околната среда и водите, че при експлоатацията на съответните инсталации се прилага определена НДНТ или комбинация от НДНТ за ограничаване емисиите на летливи органични съединения при извършване на дадените категории дейности, съгласно приложение № 2 от наредбата по ал. 1.

(15) Всички решения по ал. 12 се съгласуват предварително с министъра на околната среда и водите.“

**§ 2.** Члeн 30к се изменя така:

„Чл. 30к. (1) Контролът върху ефективността на системите, съответстващи на Етап II на УБП, се упражнява чрез проверки от председателя на Българския институт по метрология (БИМ) или от оправомощени от него лица.

(2) Проверките по ал. 1 се извършват съгласно методика на БИМ и се удостоверяват със знаци.

(3) Лицата, които извършват проверките по ал. 1, трябва:

1. да разполагат с еталони, средства за измерване и спомагателно оборудване, които да позволяват прилагането на методите, определени в методиката по ал. 2;

2. да използват еталони и средства за измерване с осигурена проследимост;

3. да разполагат с персонал, който притежава знания и практически умения за прилагане на методите за проверка, описани в методиката по ал. 2, и е нает по трудово правоотношение;

4. да имат изградена и внедрена система по качество съгласно БДС EN ISO/IEC 17 020, която да съдържа дейността по проверките и начина за изпълнение на задълженията, които произтичат от този закон.

(4) За извършване на проверките по ал. 1 се оправомощават лица, които:

1. са регистрирани по Търговския закон или създадени по силата на нормативен акт;

2. не участват, включително наетият от тях персонал, в проектирането, производството, доставката, вноса, дистрибуцията, монтирането, използването и ремонтирането на системите, съответстващи на Етап II на УБП;

3. не участват в капитала, управлението или контрола на търговски дружества, които извършват дейностите по т. 2;

4. нямат в капитала или в органите на управление и контрол участие на лица, които са имали и/или имат участие в капитала или в органите на управление и контрол на лица, чието оправомощаване е отнето, в срок от една година преди подаване на заявлението;

5. отговарят на изискванията на ал. 3.

(5) Лицата, които кандидатстват за оправомощаване, подават в БИМ заявление по образец, утвърден от председателя му.

(6) Председателят на БИМ се произнася по заявлението за оправомощаване в срок от шест месеца от датата на подаването му.

(7) При констатиране на несъответствия с изискванията на ал. 4, БИМ писмено уведомява заявителя и определя срок за тяхното отстраняване, който не може да бъде по-малък от десет дни и по-дълъг от три месеца;

(8) Председателят на БИМ издава заповед за оправомощаване, която съдържа:

1. името/наименованието и адреса/седалището на оправомощеното лице;

2. вида на проверката, за която е оправомощено лицето;

3. срока на оправомощаването;

4. метода за извършване на проверката и описание на оборудването;

5. списък на служителите, които ще извършват проверките, и зачислените им индивидуални номера на знаците за проверка.

(9) Заповедта за оправомощаване или за отказ се връчва на заявителя в срок до 3 дни от издаването й срещу документ за платена държавна такса.

(10) Оправомощаването е за срок от четири години.

(11) Оправомощените лица са длъжни в срок до 14 дни от настъпването на всяка промяна в обстоятелствата, свързани с условията за оправомощаване или с данните, вписани в заповедта за оправомощаване да уведомяват БИМ.

(12) Оправомощеното лице подава заявление за изменение в заповедта за оправомощаване при промяна на:

1. името/наименованието и адреса/седалището си;

2. обстоятелствата по ал. 8, т. 4;

3. списъка на служителите, които извършват проверките.

(13) Председателят на БИМ в едномесечен срок от постъпване на заявлението по ал. 12 издава заповед за изменение.

(14) Председателят на БИМ отказва оправомощаването с мотивиран отказ, когато:

1. заявителят не отговаря на изисквания по ал. 4;

2. не са отстранени констатираните несъответствия в срока по ал. 7.

(15) Българският институт по метрология извършва надзор на оправомощените лица, който е планов или извънпланов, по ред и начин, определени в нарочни процедури. Плановият надзор се извършва най-малко веднъж на всеки 12 месеца за периода на оправомощаването.

(16) Оправомощените лица са длъжни да:

1. извършват проверки на заявените системи, съответстващи на Етап II на УБП, за които са оправомощени, съгласно методиката по ал. 2, условията и обхвата в заповедта за оправомощаване;

2. дават достоверни заключения от проверката;

3. поставят знаци от проверка, които съответстват на резултатите от извършените проверки;

4. не поставят знаците по т. 3 върху системите, съответстващи на Етап II на УБП, без да е извършена проверка;

5. поддържат функционираща системата за управление на качеството;

6. изпълняват предписанията, дадени им от БИМ по време на надзора по ал. 15;

7. уведомят БИМ при загуба или кражба на зачислените знаци за проверки, като предоставят данни за проверените и маркирани системи, съответстващи на Етап II на УБП с тези знаци в 14-дневен срок от настъпване на обстоятелството;

8. се отчитат два пъти годишно пред БИМ относно извършените проверки и знаците за проверки, включително и знаците с нарушена цялост;

9. заплатят стойността на заявените знаци за проверка.

(17) Знаците по ал. 16, т. 7 се обявяват за невалидни от председателя на БИМ и информацията се публикува на интернет страницата на института.

(18) Председателят на БИМ със заповед отнема оправомощаването, когато:

1. оправомощеното лице не изпълни задължение по ал. 16, т. 1 или т. 4;

2. оправомощеното лице престане да отговаря на някое от изискванията по ал. 4;

3. оправомощеното лице не е подало уведомление за възобновяване на дейността в срока по ал. 24;

(19) Лице, на което е отнето оправомощаването по ал. 18, т. 1 и т. 3, може да подаде заявление по ал. 5 не по-рано от една година от датата на влизане в сила на заповедта за отнемане на оправомощаването.

(20) По искане на оправомощеното лице председателят на БИМ прекратява действието на заповедта по ал. 8.

(21) Оправомощеното лице може да подава до председателя на БИМ искане за временно спиране на дейността, като посочва периода за спиране.

(22) Председателят на БИМ издава заповед за временно спиране на дейността на оправомощеното лице, като посочва периода на спиране и срока, в който оправомощеното лице трябва да върне предоставените му знаци за проверка в института.

(23) В случай че оправомощеното лице не върне предоставените му знаци за проверка в определения в заповедта по ал. 22 срок, същите се обявяват за невалидни.

(24) В 30-дневен срок преди изтичане на периода на спиране по ал. 22, лицето може да подаде уведомление за възобновяване на дейността до БИМ.

(25) Когато заявлението е подадено в срока по ал. 24, председателят на БИМ издава заповед за възобновяване на дейността.

(26) ) Българският институт по метрология публикува на електронната си страница списък на лицата, оправомощени да извършват проверка на ефективността на УБП при експлоатация на системите, съответстващи на Етап II на УБП и списък на лицата, на които е отнето, прекратено или временно спряно действието на заповедта за оправомощаване.

(27) Редът и начинът за оправомощаване на лицата по ал. 1 за проверка на ефективността на УБП при експлоатация на системите, съответстващи на Етап ІІ на УБП, се определят с наредбата по чл. 9б.

(28) Таксите за проверките по ал. 1 се определят с Тарифата за таксите, които се събират от БИМ;

(29) Българският институт по метрология предоставя на съответната РИОСВ информация за резултатите от проверките по ал. 1 в съответствие с изискванията на наредбата по чл. 9б;

(30) Лицата – собственици на бензиностанции, са длъжни да информират БИМ при неизправност на системите, съответстващи на Етап ІІ на УБП, съгласно изискванията на наредбата по чл. 9б.“

**ЗАКЛЮЧИТЕЛНА РАЗПОРЕДБА**

**§ 3.** Законът влиза в сила от деня на обнародването му в „Държавен вестник“.